Document ID: 31989D0171

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Μαρτίου 1989
σχετικά με τον καθορισμό των συνολικών ποσοτήτων επισιτιστικής βοήθειας στο πλαίσιο του προγράμματος 1989 και την κατάρτιση του καταλόγου των προϊόντων που χορηγούνται στο πλαίσιο της επισιτιστικής βοήθειας
(89/171/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3972/86 του Συμβουλίου της 22ας Δεκεμβρίου 1986 για την πολιτική και τη διαχείριση της επισιτιστικής βοήθειας (1), όπως τροποποιήθηκε τελευταία από τον κανονισμό (ΕΟΚ) αριθ. 1870/88 (2), και ιδίως το άρθρο 5,
Εκτιμώντας:
ότι η εφαρμογή του κανονισμού (ΕΟΚ) αριθ. 3972/86 απαιτεί τον καθορισμό ανά προϊόν των συνολικών ποσοτήτων που χορηγούνται στο πλαίσιο των προγραμμάτων επισιτιστικής βοήθειας για το 1989, καθώς και τον καθορισμό των προϊόντων που αποτελούν αντικείμενο επισιτιστικής βοήθειας·
ότι η εφαρμογή των αποφάσεων της επισιτιστικής βοήθειας, για το 1989, θα πραγματοποιηθεί σε συνάρτηση με τα ποσά του προϋπολογισμού που θα είναι πραγματικά διαθέσιμα·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Επισιτιστικής Βοήθειας,
ΑΠΟΦΑΣΙΖΕΙ:
Άρθρο μόνο
1. Οι συνολικές ποσότητες για κάθε προϊόν που προορίζονται να διατεθούν σε ορισμένες αναπτυσσόμενες χώρες και ορισμένους οργανισμούς στο πλαίσιο του προγράμματος επισιτιστικής βοήθειας για το 1989 καθορίζονται στο παράρτημα Ι.
2. Ο κατάλογος των προϊόντων που μπορούν να χορηγηθούν στο πλαίσιο της επισιτιστικής βοήθειας παρατίθεται στο παράρτημα ΙΙ.
Βρυξέλλες, 1 Μαρτίου 1989.

Labels: 19
5